પેટ્રોલ, ડીઝલમાં ભાવ વધારા ઉપરાંત કૂદકે ને ભૂસકે વધતી જતી મોંઘવારી, ડોલર સામે ઘસાતો રૂપિયો, રોજગારીના પ્રશ્નો, કિસાનોના આંદોલન, દેવાં નાબૂદીની માગણીઓ તથા રફાલનો વિવાદ ખાસ્સો ચગ્યો છે. ટૂંકમાં માહોલ ખાસ્સો ડહો‌ળાઈ ચૂક્યો છે ત્યારે ભાજપ પાસે મંદિર મુદ્દે આશ્વાસન આપવા સિવાય કંઈ વધ્યું નથી. ભાજપના પ્રવક્તાઓ કહે છે કે, રામમંદિર નિર્માણનું કામ ભાજપ જ કરશે, પરંતુ બંધારણની મર્યાદામાં રહીને. નીકટના ભૂતકાળમાં સુબ્રમણિયમ સ્વામી જેવા ઉત્સાહી નેતાઓ કહેતા હતા કે, સપ્ટેમ્બર સુધીમાં સુપ્રીમ કોર્ટનો ચુકાદો રામમંદિર નિર્માણની તરફેણમાં આવી જશે અને દિવાળી પહેલાં રામમંદિર નિર્માણનું કામ શરૂ થઈ જશે. નિવૃત્ત ચીફ જસ્ટિસ ઓફ ઈન્ડિયા દિપક મિશ્રાની બંધારણીય બેન્ચ ચુકાદો સવેળા આપશે તેવી ગણતરી મંડાતી હતી, પરંતુ ૧૯૯૪નું ઈસ્માઈલ ફારુકી જજમેન્ટનું પુન: અર્થઘટન કરવામાં સુપ્રીમ કોર્ટમાં એક વર્ષનો વિલંબ થયો અને હવે ૨૯મી ઓક્ટોબરથી આ કેસની સુનાવણી સુપ્રીમમાં શરૂ થશે ત્યારે અયોધ્યા કેસની ફાઈલમાં રામાયણ, રામચરિત માનસ, મહાભારત, કુરાન અને મધ્ય યુગના ૯૦૦૦ પાનાંના ઐતિહાસિક દસ્તાવેજો રજૂ કરાશે. સાથોસાથ રામમંદિર-બાબરી મસ્જિદ ધ્વંસના સાક્ષીઓના ૯૦ હજાર પાનાંના નિવેદનો મૂકાશે. આ દસ્તાવેજો સંસ્કૃત, અવધી, અરેબિક, પર્શીયન, પાલી અને હિન્દી ભાષામાં છે, જેનો અનુવાદ કરવાનું કામ ખાસ્સું પડકારજનક છે. સુપ્રીમ કોર્ટ ૨૦૧૦માં અલ્હાબાદ હાઈકોર્ટે આપેલા ટાઈટલ સ્યૂટના ચુકાદા અંગે અંતિમ સુનાવણી કરશે ત્યારે એક મહત્વનો મદ્દો એ પણ છે કે, અલ્હાબાદ હાઈકોર્ટમાં મુખ્ય ત્રણ જ પક્ષો હતા. ૧. રામલલ્લા એટલે કે ભગવાન રામનું બાળસ્વરૂપ ૨. નિર્મોહી અખાડા-મુખ્ય ફરયાદી અને ૩. સુન્ની વકફ બોર્ડ…. અલ્હાબાદ હાઈકોર્ટે વિવાદિત જમીનને ત્રણ સરખા ભાગમાં વહેંચવાનો ચુકાદો આપ્યો છે, પરંતુ સુપ્રીમ કોર્ટમાં આ ચુકાદાને પડકારતી વખતે અરજદારોની સંખ્યા ખાસ્સી વધી ગઈ છે. અલબત્ત, કેટલા અરજદારોની વાત સાંભળવી એ નક્કી કરવાથી માંડીને અંતિમ ચુકાદો આપવામાં કદાચ ખાસ્સો વિલંબ થશે અને લોકસભાની ચૂંટણી સંપન્ન પણ થઈ જશે. વાતનો સાર એટલો છે કે જૂન-૨૦૧૯ પહેલાં અયોધ્યા વિવાદનો ચુકાદો આવે તેવી શક્યતા દેખાતી નથી ત્યારે ભાજપ ૨૦૧૯ની લોકસભાની ચૂંટણી રામમંદિર નિર્માણના નામે લડશે કે વિકાસના મુદ્દે?.